
Cel mai important document din viaţa activă de muncă a unui om nu este neapărat cartea 
de identitate. Actul de identitate poate fi refăcut destul de ușor. Durează câteva zile până 
când ţi se eliberează o nouă carte de identitate. Însă ce faci dacă pierzi carnetul de muncă? 
Cel mai important document este cartea de muncă. 


În cazul în care o persoană a pierdut carnetul de muncă, este destul de dificil să mai 
reconstituie vechimea în muncă. Este mare probabilitatea ca unele firme la care a lucrat 
persoana respectivă să nu mai existe. 


Arhivele acelor firme să nu fi fost preluate nici de lichidatori, nici de firmele de arhivare. În 
concluzie, o persoană care nu mai deţine carnetul de muncă va putea cu foarte mare 
dificultate să își reconstituie vechimea în muncă, în momentul în care iese la pensie. 


Carnetele de muncă nu se mai utilizează de la 1 ianuarie 2011. Anterior acestei date, două 
instituţii din subordinea Ministerului Muncii au avut rolul de a scana carnetele de muncă, 
respectiv de a le restitui titularilor de drept. Este vorba despre casele județene de pensii și 
despre inspectoratele teritoriale de muncă. 


Doar 80% din cărțile de muncă au fost scanate 


Ministrul Muncii, Violeta Alexandru, a precizat zilele trecute că nu toate cărțile de muncă ar 
fi fost scanate în perioada 2006-2008. Ministrul a evidenţiat că doar 80% dintre cărţile de 
muncă ale românilor ar fi fost scanate, la vremea respectivă. 


Violeta Alexandru a menţionat, în spațiul public, faptul că, în plus, există scanări care nu 
sunt de bună calitate. Acesta ar fi motivul pentru care doar persoanele care au evidenţiată 
corect vechimea în muncă după 1.04.2001 pot fi scutite de prezentarea adeverințelor de 
vechime, la pensionare. 


„Casele de Pensii spun că nu pot avea încredere în corectitudinea informaţiilor. Pe scurt, bani 
aruncați, timp irosit. Sunt oameni cărora nu le pasă că se irosesc resurse. Cineva nu și-a făcut 
treaba și cineva a decis să se renunţe, oprind practic România în loc cu câțiva ani și purtând 
pensionarii pe drumuri pe la angajatori/ITM, etc. Ce se întâmplă cu informaţiile de dinainte? De 
ce nu sunt disponibile în format digital? De ce și astăzi oamenii sunt puși să vină cu adeverinte, 
unii să caute, cu mari eforturi, societăţile la care au lucrat pentru diferite informaţii? Situaţia 
găsită în sistem este gravă“, a scris pe Facebook ministrul Muncii, Violeta Alexandru. 


Persoanele care au carnetele de muncă la domiciliu sau la sediul firmei la care lucrează nu 
trebuie să își facă probleme. Atunci când cartea de muncă există, cu înscrisuri reale, 
documentul este suficient pentru dovedirea vechimii. 


Ce faci dacă îți pierzi cartea de muncă? 


În timpul vieţii active (din punct de vedere al faptului că o persoană este aptă de muncă) 
este posibil ca puţini să se gândească la importanță cărții de muncă. În schimb, cei aflaţi în 
pragul pensionării au nevoie „ca de aer“ de respectivul document. 


O craioveancă ne-a contactat la redacţie în urmă cu o săptămână. Femeia spunea că și-a 
pierdut cartea de muncă, în drum spre un examen și nu avea acasă nicio copie după 
documentul extrem de important. Craioveanca ne întreba cum poate să își reconstituie 
vechimea în muncă dacă nu mai găsește carnetul de muncă. De aici începe aventura vieții 
unei persoane. 


Casele de pensii nu au scanat toate documentele respective. Dacă te numeri printre cei 
cărora nu le-a fost scanată cartea de muncă, atunci nu ai cum să îţi reconstitui cu ușurință 
vechimea în muncă. Inspectoratele teritoriale de muncă au restituit o mare parte din cărțile 
de muncă. 


ITM Dolj mai are și acum cărți de muncă nerestituite 


Invitat la emisiunea „Economia Sudului“, de la Radio Sud, inspectorul-șef al 
Inspectoratului Teritorial de Muncă (ITM) Dolj, Cătălin Mohora, a fost întrebat despre 
existența cărților de muncă la instituție. 


„La nivelul anului 2010 s-a desfășurat o campanie intensă de scanare a carnetelor de muncă de 
către Casa de Pensii. Noi ceea ce am avut, am trimis la Casa de Pensii și a fost scanat. Este 
adevărat că nu au fost scanate toate carnetele de muncă. Au fost carnete care ba au fost ridicate, 
ba au fost cu probleme. Deci, a existat o situație care a indisponibilizat scanarea carnetelor de 
muncă“, a precizat Cătălin Mohora, la emisiunea „Economia Sudului“, de la Radio Sud. 


Inspectorul-șef al ITM Dolj a menţionat că un număr de carnete de muncă încă se află la 
sediul ITM Dolj. Acestea nu au fost ridicate de titulari. „Încă sunt carnete de muncă aflate în 
gestiunea noastră. Și nu sunt puţine. Sunt aproximativ 9.000 de carnete de muncă. Multe sunt 
fără mișcare. Avem 3.000 de carnete fără mișcare (în care nu au fost operate date — n.r.). Iar 
restul sunt cu probleme. În sensul că nu au fost aduse la zi. Iar când zic la zi, mă refer că nu s-au 
operat înregistrările în acele carnete până la ianuarie 2011, când au fost scoase carnetele de 
muncă, iar evidenţa în muncă s-a ținut, după aceea, prin aplicaţia electronică numită REVISAL“, 
a precizat Cătălin Mohora, la emisiunea „Economia Sudului“, de la Radio Sud. 


Intrebat cum pot oamenii să își reconstituie vechimea din cărțile de muncă, inspectorul-șet 
al ITM Dolj a precizat: „Persoanele își pot reconstitui vechimea în muncă solicitând documente 
la firmele la care au lucrat. Deși sunt situații, și nu puţine, când nici nu mai există firmele 
respective. În astfel de cazuri, vechimea în muncă se reconstituie în instanță, așa cum spune 
legea. Așa cum este specificat și în Codul Muncii, despre cum se poate face reconstituirea vechimii 
în muncă. În instanță poate face dovada vechimii fie cu înscrisuri, fie cu martori“. 


Cum afli dacă ai carnetul de muncă scanat 


În cazul în care o persoană solicită la ITM Dolj carnetul de muncă, îl va primi doar dacă se 
numără printre cei 9.000 de doljeni ale căror cărți de muncă sunt încă la ITM. „O copie nu îi 


putem oferi, pentru că noi nu am făcut copii după carnetele de muncă. Persoana în cauză trebuie 
să verifice dacă i-a fost scanată cartea de muncă de către Casa de Pensii. Acele documente 
scanate nu sunt în gestiunea inspectoratelor teritoriale de muncă“, a mai precizat Cătălin 
Mohora. 


Totuși, ce faci dacă ai pierdut carnetul de muncă? Persoanele care au cont on-line deschis 
pe site-ul Casei Naţionale de Pensii Publice (CNPP) se pot conecta la acel cont. După ce 
introduc numele de utilizator și parola care le-a fost încredinţată, titularii au o secțiune pe 
site-ul CNPP unde apare carnetul de muncă scanat. Dacă se observă acolo paginile scanate 
din cartea de muncă, iar informaţia este lizibilă, atunci persoana respectivă poate sta 
liniștită. Vechimea sa în muncă poate fi reconstituită ușor. 


Dacă nu există carnetul de muncă scanat, atunci persoana respectivă nu are decât să încerce 
să își reconstituie vechimea în muncă de la firmele la care a lucrat. Sau mai poate face acest 
lucru apelând la instanțele de judecată, începând de la tribunal. 

